El Jardí de la Universitat de Barcelona, a part de mostrar elements de biodiversitat,
també és una mostra de la recerca que es fa a la casa.
En aquest cas ens trobem davant d'una planta humil, que de fet és
una mala herba, Convolvulus farinosus, que és una corretjola d'origen africà.
Aquesta planta va aparèixer en el jardí quan estàvem fent la catalogació de plantes.
Devia ser l'any 2015 aproximadament i vam veure que era l'única
localitat on aquesta planta era vivent a Catalunya.
Ens serveix molt bé d'exemple de com el jardí pot documentar
l'entrada en la flora local d'elements de plantes de tot el món, que és un fenomen
de plantes invasores, de plantes al·lòctones, que es van dispersant pel món
a través dels vents i dels viatges de les persones.
Aquesta en concret és una planta
que està lligada a jardins botànics, no s'escampa, no es converteix en invasora,
sinó que viu segurament transportada per les terres o les mostres de plantes
que provenen d'intercanvis de jardins botànics del món.
Concretament, aquesta d'aquí probablement prové de plantes originàries
del Jardí Botànic de Barcelona perquè, en ocasió dels Jocs Olímpics,
es va remodelar tot el jardí botànic de la muntanya de Montjuïc
i s'hi van introduir moltes plantes d'ambients mediterranis al món,
algunes de les quals es van provar com a possibles noves plantes ornamentals.
Aquest jardí actua com a referent de l'aclimatació de plantes
d'altres indrets mediterranis per ser usades en jardineria.
Del transport de plantes probablement
va sortir aquesta corretjola, que en aquests moments viu com un element
de biodiversitat naturalitzat i ens permet estudiar el procés de naturalització.
A dins del jardí mateix va canviant de lloc.
És, com dèiem, Convolvulus farinosus o corretjola farinosa.
Localment, en aquests països africans
s'utilitza com a planta de farratge, com a planta alimentària, les fulles,
però, actualment aquí no té cap altre servei que el d'il·lustrar o documentar
el procés d'introducció de plantes d'uns llocs a altres del món:
una de les derivades de la globalització, també en els jardins.